Konsullik harakatlarini bajarish bilan bogʻliq haqiqiy xarajatlarning oʻrnini qoplash hisobidan yigʻimlar undirish va kelib tushgan pul mablagʻlaridan foydalanish hamda konsullik yigʻimlari tarifini AQSH dollari kursiga nisbatan qayta hisoblash tartibi toʻgʻrisidagi nizomni tasdiqlash haqida
(resolution, 2021-07-28)

Oʻzbekiston Respublikasining “Oʻzbekiston Respublikasining Konsullik ustavini tasdiqlash toʻgʻrisida”gi Qonuni, Oʻzbekiston Respublikasi Prezidentining 2018-yil 8-avgustdagi PF-5505-son “Norma ijodkorligi faoliyatini takomillashtirish konsepsiyasini tasdiqlash toʻgʻrisida”gi Farmoni, 2013-yil 24-dekabrdagi PQ-2095-son “Oʻzbekiston Respublikasining xorijdagi diplomatik vakolatxonalari va konsullik muassasalari xodimlarining mehnatiga haq toʻlash tizimini takomillashtirish toʻgʻrisida”gi qarori va Oʻzbekiston Respublikasi Vazirlar Mahkamasining 2010-yil 2-apreldagi 62-son “Vazirliklar. davlat qoʻmitalari va idoralarning budjetdan tashqari jamgʻarmalariga mablagʻlar ajratishni tartibga solish chora-tadbirlari toʻgʻrisida”gi qaroriga muvofiq Oʻzbekiston Respublikasi Tashqi ishlar vazirligi va Moliya vazirligi qaror qiladi: 1. Konsullik harakatlarini bajarish bilan bogʻliq haqiqiy xarajatlarning oʻrnini qoplash hisobidan yigʻimlar undirish va kelib tushgan pul mablagʻlaridan foydalanish hamda konsullik yigʻimlari tarifini AQSH dollari kursiga nisbatan qayta hisoblash tartibi toʻgʻrisidagi nizom ilovaga muvofiq tasdiqlansin. 2. Mazkur qaror rasmiy eʼlon qilingan kundan eʼtiboran kuchga kiradi. Mazkur Nizom Oʻzbekiston Respublikasining “Oʻzbekiston Respublikasining Konsullik ustavini tasdiqlash toʻgʻrisida”gi Qonuniga muvofiq konsullik harakatlarini bajarish bilan bogʻliq haqiqiy xarajatlarning oʻrnini qoplash hisobidan yigʻimlar undirish va kelib tushgan pul mablagʻlaridan foydalanish hamda konsullik yigʻimlari tarifini AQSH dollari kursiga nisbatan qayta hisoblash tartibini belgilaydi. 1. Mazkur Nizomda quyidagi asosiy tushunchalardan foydalaniladi: konsullik yigʻimlari tarifi — Oʻzbekiston Respublikasi Prezidentining 2013-yil 24-dekabrdagi PQ-2095-son qarori bilan tasdiqlangan Oʻzbekiston Respublikasi konsullik yigʻimlari tarifiga muvofiq oʻrnatilgan yigʻimlar miqdori; haqiqiy xarajatlar — konsullik harakatlarini amalga oshirish vaqtida konsullik yigʻimlariga qoʻshimcha ravishda toʻlanadigan yigʻim miqdoridan qoplanuvchi Oʻzbekiston Respublikasining xorijdagi diplomatik vakolatxonalari va konsullik muassasalari tomonidan bajariladigan moddiy xarajatlar; Oʻzbekiston Respublikasining xorijiy muassasalari — Oʻzbekiston Respublikasining xorijdagi diplomatik vakolatxonalari va konsullik muassasalari. 2. Konsullik harakatlarini amalga oshirganlik uchun konsullik yigʻimlari, shuningdek koʻrsatilgan harakatlar amalga oshirilganligi bilan bogʻliq haqiqiy xarajatlarning oʻrnini qoplash hisobidan yigʻimlar undiriladi. 3. Haqiqiy xarajatlar quyidagilarni oʻz ichiga oladi: pochta, telegraf, telefon, teleks, faksimil va modem orqali amalga oshirilgan aloqalar: kanselyariya mollarini xarid qilish; transport xarajatlari; Oʻzbekiston Respublikasining xorijiy muassasalari xodimlarining konsullik harakati bajariladigan joyga xizmat safariga yuborilishi; shoshilinch konsullik harakatlarini amalga oshirish; blankalar sotib olish va tayyorlash, shu jumladan viza blankasi; boshqa xarajatlar (saqlash, mulkni qidirish, sotish va b.). 4. Haqiqiy xarajatlarning oʻrnini qoplash hisobidan yigʻimlar konsullik harakatlari bajarilganda undiriladi. Bunda, yigʻimlar quyidagi miqdorlardan oshmasligi lozim: Oʻzbekiston Respublikasi vizasini rasmiylashtirish uchun — 45 AQSH dollari; Oʻzbekiston Respublikasi fuqarosining xorijga chiqish biometrik pasportini, shuningdek fuqaroligi boʻlmagan shaxsning biometrik harakatlanish hujjatini rasmiylashtirish uchun — 20 AKSH dollari; fuqarolik masalalari bilan bogʻliq hujjatlarni rasmiylashtirish uchun — 30 AQSH dollari; fuqarolarni roʻyxatga olish uchun — 25 AQSH dollari; hujjatlarni legallashtirish va notarial harakatlarni amalga oshirish uchun — 15 AQSH dollari; boshqa konsullik xizmatlari uchun — 20 AQSH dollari. 5. Haqiqiy xarajatlarning oʻrnini qoplash hisobidan yigʻim miqdorini hisoblash har bir Oʻzbekiston Respublikasining xorijiy muassasasi uchun ikki tomonlama munosabatlarni rivojlantirish istiqbollari, xorijiy davlatdagi tovarlar va xizmatlarning qiymati va boshqa holatlarni (tenglik prinsipi va b.) hisobga olgan holda, biroq mazkur Nizomning 4-bandida koʻrsatilgan miqdorlardan koʻp boʻlmagan tarzda amalga oshiriladi. Haqiqiy xarajatlarning oʻrnini qoplash hisobidan yigʻimning aniq miqdorlari Oʻzbekiston Respublikasining xorijiy muassasasi rahbari tomonidan Oʻzbekiston Respublikasi Tashqi ishlar vazirligi bilan kelishilgan holda belgilanadi. Agar haqiqiy xarajatlarning oʻrnini qoplash hisobidan yigʻim mazkur Nizomning 4 va 5-bandlarida belgilangan tartibdagi yigʻim miqdoridan oshib ketgan taqdirda (masalan, konsullik mansabdor shaxsining transport, kunlik, uy-joy ijarasi va boshqa xarajatlari), Oʻzbekiston Respublikasining xorijiy muassasasi rahbari arizachi bilan kelishgan holda haqiqiy xarajatlar oʻrni toʻliq qoplanguniga qadar yigʻim miqdorini oshirish huquqiga ega. 6. Ariza beruvchilarning (konsullik harakatidan manfaatdor shaxslar) konsullik yigʻimlaridan ozod qilinganligi yoki unga nisbatan kamaytirilgan tarif belgilanganidan qatʼi nazar, ulardan haqiqiy xarajatlarning oʻrnini qoplash hisobidan yigʻim toʻla hajmda undiriladi. 7. Haqiqiy xarajatlarning oʻrnini qoplash hisobidan yigʻim, konsullik yigʻimi bilan bir vaqtda AQSH dollarida, boshqa erkin almashtiriladigan valyutada yoki Oʻzbekiston Respublikasining xorijiy muassasasi joylashgan xorijiy davlatning milliy valyutasida (milliy valyuta erkin almashtiriladigan valyuta boʻlmagan joylarda) Oʻzbekiston Respublikasining xalqaro shartnomalariga muvofiq yoki oʻzarolik tamoyiliga rioya etgan holda amalga oshiriladi. Haqiqiy xarajatlarning oʻrnini qoplash hisobidan tushgan yigʻim mablagʻlarining hisob-kitobi konsullik yigʻimi sifatida tushgan mablagʻlardan alohida amalga oshiriladi. Ariza beruvchilardan (konsullik harakatidan manfaatdor shaxslar) haqiqiy xarajatlarning oʻrnini qoplash hisobidan yigʻim sifatida kelib tushgan barcha mablagʻlar kassa kirim orderlari yoki bank hujjatlari orqali rasmiylashtiriladi va Oʻzbekiston Respublikasi xorijiy muassasalarining tegishli hisobotlarida aks ettiriladi. 8. Konsullik harakatlari amalga oshirilgani uchun kelib tushgan haqiqiy xarajatlarning oʻrnini qoplash hisobidan yigʻimning 70 foizi Davlat budjetiga, 30 foizi esa Oʻzbekiston Respublikasining Diplomatik xizmat organlarini rivojlantirish jamgʻarmasiga (bundan buyon matnda Jamgʻarma deb yuritiladi) yoʻnaltiriladi. 9. Davlat budjetiga taalluqli (70 foiz) mablagʻlar Oʻzbekiston Respublikasi xorijiy muassasalarining tasdiqlangan smeta xarajatlarini moliyalashtirish uchun yuboriladi. 10. Jamgʻarma mablagʻlaridan foydalanish Oʻzbekiston Respublikasi Prezidentining 2018-yil 5-apreldagi PQ-3654-son qarori bilan tasdiqlangan Oʻzbekiston Respublikasining diplomatik xizmat organlarini rivojlantirish jamgʻarmasi toʻgʻrisidagi nizom talablari asosida amalga oshiriladi. 11. Haqiqiy xarajatlarning oʻrnini qoplash hisobi yigʻimidan kelib tushgan 70 foiz miqdoridagi Davlat budjetiga oʻtkaziladigan pul mablagʻlari buxgalteriya hisobotidagi “Quyi idoralar joriy hisobi”, “Quyi idoralar gʻaznasi” hisoblarida debit, “Konsullik yigʻimlari boʻyicha toʻlovlar hisobida kredit tarzida koʻrinadi. 12. Haqiqiy xarajatlarning oʻrnini qoplash hisobi yigʻimidan kelib tushgan 30 foiz miqdoridagi Jamgʻarma pul mablagʻlari buxgalteriya hisobotida “Quyi idoralar joriy hisobi”, “Quyi idoralar gʻaznasi” hisoblarida debit va “Konsullik yigʻimlari boʻyicha toʻlovlar” hisoblarida kredit tarzida koʻrinadi. 13. Oʻzbekiston Respublikasining xorijiy muassasalari konsullik yigʻimlari va haqiqiy xarajatlarning oʻrnini qoplash hisobidan yigʻimlarning alohida bank hisobvaraqasiga (konsullik yigʻimlari uchun) kelib tushishini hisobga oladilar va muntazam ravishda (bir oyda bir marta) xorijiy muassasaning asosiy budjet hisobidan Davlat budjetiga tegishli mablagʻlar oʻtkazilishini taʼminlaydi. Jamgʻarma mablagʻlari xarajatlarini amalga oshirishda konsullik yigʻimlari hisob raqamidan foydalaniladi. 14. Haqiqiy xarajatlarning oʻrnini qoplash hisobidan tushgan yigʻimlar va ulardan foydalanish toʻgʻrisida hisobot Oʻzbekiston Respublikasi Tashqi ishlar vazirligining Moliya-iqtisod boshqarmasiga choraklik va yillik buxgalteriya hisobotlar doirasida yuboriladi. Oʻzbekiston Respublikasining xorijiy muassasalari tomonidan konsullik yigʻimlari tushishi boʻyicha har oylik tezkor hisobotlar tuzilganda, alohida jadvalda haqiqiy xarajatlarning oʻrnini qoplash hisobidan undirilgan yigʻimlar koʻrsatiladi. 15. Haqiqiy xarajatlarning oʻrnini qoplash hisobidan yigʻimlar stavkalarini toʻgʻri qoʻllanilishi va qabul qilingan mablagʻlarning ishlatilishi uchun javobgarlik Oʻzbekiston Respublikasining xorijiy muassasalari rahbarlari va buxgalterlari zimmasiga yuklatiladi. 16. Oʻzbekiston Respublikasining konsullik yigʻimlari tarifiga muvofiq konsullik yigʻimlari kuyidagi valyutalarda toʻlanadi: a) AQSH dollarida; b) boshqa erkin almashtiriladigan valyutada; v) Oʻzbekiston Respublikasining xalqaro shartnomalariga muvofiq yoki oʻzaro tenglik tamoyillariga rioya qilish asosida xorijiy muassasalar joylashgan davlatlarning milliy valyutasida (milliy valyuta erkin almashtiriladigan valyuta boʻlmagan joylarda). 17. Oʻzbekiston Respublikasining xorijiy muassasasi rahbari tomonidan konsullik yigʻimlari tarifi uchun toʻlanadigan valyuta toʻgʻrisida buyruq chiqariladi. Konsullik yigʻimlari tarifini mahalliy valyutadagi miqdorini hisoblash uchun Oʻzbekiston Respublikasi Tashqi ishlar vazirligi bilan kelishilgan holda Oʻzbekiston Respublikasining xorijiy muassasasi rahbari tomonidan hisob-kitob kursi oʻrnatiladi. Oʻrnatilgan hisob-kitob kursi miqdorini belgilashda boshqa mamlakatlar tomonidan Oʻzbekiston Respublikasi fuqarolari uchun belgilangan konsullik yigʻimlari miqdori boʻyicha oʻzaro tenglik tamoyillariga rioya qilinganligi va milliy valyutaning AQSH dollariga nisbatan kursining oʻzgarishi natijasida konsullik yigʻimlaridan olinadigan daromadlar kamayishining oldi olinganligi kabi omillar inobatga olinishi lozim. 18. Konsullik yigʻimlari tarifining belgilangan kursi Oʻzbekiston Respublikasining xorijiy muassasasi rahbari tomonidan har chorakda buyruq bilan tasdiqlanadi. Zaruriyat tugilganda belgilangan hisob-kitob kursi chorak mobaynida oʻzgartirilishi mumkin. 19. Konsullik yigʻimlari va haqiqiy xarajatlarning oʻrnini qoplash hisobidan yigʻimlar tarifining mahalliy valyutadagi miqdorini aniqlash uchun belgilangan hisob-kitob kursi xorijiy muassasalar buxgalteriya operatsiyalarini amalga oshirishda qoʻllanilmaydi. 20. Konsullik yigʻimlari tarifini Oʻzbekiston Respublikasining xorijiy muassasalari joylashgan davlatlarning milliy valyutalariga nisbatan qayta hisoblashda hisob-kitob kursining toʻgʻri qoʻllanishi uchun javobgarlik Oʻzbekiston Respublikasining xorijiy muassasalari rahbarlari va buxgalterlari zimmasiga yuklatiladi. 21. Mazkur Nizom talablarining buzilishida aybdor boʻlgan shaxslar qonunchilik hujjatlarida belgilangan tartibda javobgar boʻladi.